擬古三首 三
作者：徐彥伯
朝代：唐

paragraphs: 頽光無淹晷，逝水有迅流。
綠苔紛易歇，紅顏不再求。
歌笑當及春，無令壯志秋。
弱年仕關輔，簃門豁御溝。
敷愉東城際，婉孌南陌頭。
荷花嬌綠水，楊葉暖青樓。
中有綺羅人，可憐名莫愁。
畫屏繞金膝，珠簾懸玉鉤。
纖指調寶琴，泠泠哀且柔。
贈君鴛鴦帶，因以鷫鸘裘。
窗曉吟日坐，閨夕秉燭遊。
無作北門客，咄咄懷百憂。